חוק התקשורת (בזק ושידורים) (תיקון מס' 63), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2578, עמ' 1209, 2016-08-16T00:00:00+03:00
חוק התקשורת (בזק ושידורים) (תיקון מס' 63), התשע"ו–2016 (להלן – התיקון), התקבל בקריאה השנייה ובקריאה השלישית ביום כ"ח בתמוז התשע"ו (3 באוגוסט 2016). 
התיקון קובע כי האיסור הקבוע בסעיף 30א לחוק התקשורת (בזק ושידורים), התשמ"ב–1982 (להלן – החוק), שעניינו איסור על שיגור דבר פרסומת באמצעות מערכת פקסימליה, מערכת חיוג אוטומטי, הודעה אלקטרונית או מסרון בלא קבלת הסכמה מפורשת מראש של הנמען, יחול גם על מסר המופץ לציבור הרחב שמטרתו בקשת תרומה או הפצת תעמולה. מאיסור זה מוחרגת בקשת תרומות לשם התמודדות בפריימריז או בחירות לכנסת, לראש רשות מקומית או לרשימת מועמדים ברשות מקומית וכן תעמולה שיש בה מסר פוליטי.
כמו כן, התיקון קובע כי יהיה מותר להמשיך ולשלוח דבר פרסומת לציבור הרחב, באמצעות דואר אלקטרוני בלבד, לשם קבלת תרומה או הפצת תעמולה על ידי מפרסם הוא עמותה או חברה לתועלת הציבור, ובלבד שהנמען לא הודיע על סירובו לקבל את דבר הפרסומת באחת מן הדרכים הקבועות בחוק.
בנוסף, התיקון קובע כי אם שוגר דבר הפרסומת באמצעות מערכת חיוג אוטומטי, דהיינו שיחת טלפון מוקלטת, אף אם הנמען נתן הסכמתו לקבל הודעות בדרך זו, יציין המפרסם בתחילת כל שיחה, שהנמען רשאי לבקש להסיר את שמו מרשימת התפוצה של המפרסם ויאפשר לו, מיד לאחר מכן, להסיר את שמו מרשימת התפוצה, על ידי לחיצה על החייגן.
מועד תחילתו של תיקון זה ביום פרסומו ברשומות.